KIRJALLINEN KYSYMYS E-1701/02 esittäjä(t): María Sornosa Martínez (PSE)ja Bárbara Dührkop Dührkop (PSE) komissiolle. San Sebastianin lentokentän laajennushankkeen vaikutukset Playaundin luonnonpuistoon.



Virallinen lehti nro 301 E , 05/12/2002 s. 0213 - 0214



KIRJALLINEN KYSYMYS E-1701/02 esittäjä(t): María Sornosa Martínez (PSE)ja Bárbara Dührkop Dührkop (PSE) komissiolle (13. kesäkuuta 2002) Aihe: San Sebastianin lentokentän laajennushankkeen vaikutukset Playaundin luonnonpuistoon Txingudin lahdella Irúnissa sijaitseva Playaundin luonnonpuisto on Baskimaan toiseksi tärkein kosteikkoalue, jota Baskimaan viranomaiset ovat ehdottaneet yhteisön tärkeänä pitämäksi alueeksi ja lintujensuojelualueeksi Natura 2000 -verkostoon puiston runsaslukuisen lajiston perusteella. Puisto on luokiteltu lukuisten direktiivissä 79/409/ETY(1) lueteltujen lintulajien muuttoalueeksi, ja siellä elää myös ainutlaatuisia lajeja kuten haisukonna (Bufo calamita), joka on luontotyyppidirektiivin liitteessä IV lueteltu tarkasti suojeltava laji. Tätä luonnonaluetta on suojeltu kansalliseen ja itsehallintoyhteisön lainsäädäntöön perustuvin määräyksin ja sille on myönnetty tukea myös Life-Luonto-rahastosta, josta puiston kunnostustöitä on rahoitettu 40 prosentin osuudella. Komissio on arvioinut positiivisesti puiston ympäristöä koskevia tuloksia. Tällä hetkellä kuitenkin Playaundin puistolle ja yleensä Txingudin lahden ympäristölle uhkana ovat lähellä sijaitsevan San Sebastianin lentokentän laajennushanke ja siitä aiheutuvat haitat. Hankkeesta vastaava AENA-yritys pyrkii lisäämään liikennettä kentällä ja avaamaan sen suurille lentokoneille. Lisäksi on otettava huomioon, että kahden vuoden kuluttua on suunniteltu rakennettavaksi suurten nopeuksien rautatie Irúnin ja Madridin välille, joten alueen liikennetarpeet tulevat kattavasti tyydytetyiksi. Voisiko komissio ilmoittaa, missä vaiheessa on Txingudin lahden ja Playaundin puiston nimeäminen yhteisön tärkeänä pitämäksi alueeksi ja lintujensuojelualueeksi? Katsooko komissio, että lentokentän yleissuunnitelman luku 6 (ympäristöarviointi) on toteutettu tiettyjen julkisten ja yksityisten hankkeiden ympäristövaikutusten arvioinnista annetun direktiivin 97/11/EY(2) määräysten mukaisesti? Mihin konkreettisiin toimenpiteisiin komissio aikoo ryhtyä suojellakseen Playaundin luonnonpuistoa ja määritelläkseen sen pysyvästi suojelualueeksi? (1) EYVL L 103, 25.4.1979, s. 1. (2) EYVL L 73, 14.3.1997, s. 5. Margot Wallströmin komission puolesta antama vastaus (25. heinäkuuta 2002) Playaundin luonnonpuisto sisältyy Terrazas y Marismas del Bidasoa -nimiseen alueeseen (ES2120015), jota on ehdotettu yhteisön tärkeänä pitämäksi alueeksi. Espanjan viranomaiset ehdottivat tätä pinta-alaltaan 109 hehtaarin kokoista aluetta yhteisön tärkeänä pitämäksi alueeksi joulukuussa 1997. Txingudin alue luokiteltiin erityiseksi suojelualueeksi 1. heinäkuuta 1994. Sen pinta-ala on 134 hehtaaria, josta 25,5 % kuuluu Estuario del Bidasoa (Txingudi) -nimiseen merkittävään lintualueeseen (nro 37). Komissio on antanut myönteisen arvion Life-Luonto-hankkeesta B4-3200/98/489, jossa esitetään laaja-alainen strategia Txingudin lahden ennallistamiseksi ja johon osallistuu niin julkisia kuin yksityisiä tahoja. Komissio on kiinnittänyt erityistä huomiota San Sebastianin lentoaseman yleissuunnitelman lukuun 6 ja ottanut huomioon kaikki käytettävissä olevat tiedot. Mainittu luku ei vastaa tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annetun direktiivin 97/11/EY säännöksiä. Kun otetaan huomioon, että San Sebastianin lentoaseman laajennushankkeella voi olla merkittävä vaikutus Natura 2000 -alueisiin, Espanjan viranomaisten on huolehdittava siitä, että luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) (nk. luontotyyppidirektiivi) 6 artiklan 3 kohdan säännöksiä noudatetaan. Komissio ei ole tietoinen kysymyksessä mainitusta aloitteesta. Espanjan hallitus ei ole tehnyt komissiolle ilmoitusta mainittua Natura 2000 -aluetta koskevasta suunnitelmasta tai hankkeesta, minkä vuoksi komissio aikoo pyytää Espanjan viranomaisilta lisätietoja hankkeesta. (1) EYVL L 206, 22.7.1992.